অ্যাকশন টি৪

নাৎসি জার্মানিতে প্রতিবন্ধী ও মানসিক রোগীদের হত্যার যে গণহত্যামূলক অভিযান চালানো হয়েছিল তার নাম ছিল **‘অ্যাকশন টি৪’**। মূলত জোরপূর্বক ইউথানেশিয়ার মাধ্যমে এই নির্মূল অভিযান সম্পন্ন করা হতো। এই হত্যাকাণ্ডগুলোতে জড়িত চিকিৎসকদের বিরুদ্ধে দ্বিতীয় বিশ্বযুদ্ধ পরবর্তী বিচার চলাকালীন প্রথমবার "টি৪" শব্দটি ব্যবহৃত হয়। টি৪ নামটি মূলত বার্লিনের টিয়ারগার্টেন  এলাকার একটি সড়ক টিয়ারগার্টেনস্ট্রাস ৪ এর সংক্ষিপ্ত রূপ। ১৯৪০ সালের দিকে এই ঠিকানাতেই চ্যান্সেলারি বিভাগটি বসানো হয়েছিল। অ্যাকশন টি৪-এর সাথে জড়িত কর্মীদের নিয়োগ আর বেতনের দেখভাল করার দায়িত্ব ছিল এই বিভাগের ওপর। নির্বাচিত কিছু জার্মান চিকিৎসককে বিশেষ ক্ষমতা দেওয়া হয়েছিল। তারা রোগীদের ‘নিবিড় পর্যবেক্ষণ’ শেষে যাদের রোগ সারানো অসম্ভব বলে মনে করতেন, তাদের তথাকথিত ‘করুণা মৃত্যু’ বা মার্সি কিলিং-এর জন্য বেছে নিতেন। ১৯৩৯ সালের অক্টোবরে হিটলার একটি 'ইউথানেশিয়া ডিক্রি' বা আদেশে স্বাক্ষর করেন। যদিও এটি আগের তারিখ অর্থাৎ ১ সেপ্টেম্বর ১৯৩৯ হিসেবে দেখানো হয়েছিল। এই আদেশের মাধ্যমে তিনি তার ব্যক্তিগত চিকিৎসক কার্ল ব্র্যান্ড এবং রিখসলাইটার ফিলিপ বোহলারকে এই হত্যাকাণ্ড শুরু করার পূর্ণ ক্ষমতা দেন।

এই হত্যাকাণ্ডগুলো ১৯৩৯ সালের সেপ্টেম্বর থেকে ১৯৪৫ সালে ইউরোপে দ্বিতীয় বিশ্বযুদ্ধের সমাপ্তি পর্যন্ত চলেছিল। জার্মানি, অস্ট্রিয়া, অধিকৃত পোল্যান্ড এবং বোহেমিয়া ও মোরাভিয়া প্রটেক্টরেট (বর্তমান চেক প্রজাতন্ত্র)-এর মানসিক হাসপাতালগুলোতে ২,৭৫,০০০ থেকে ৩,০০,০০০ মানুষকে হত্যা করা হয়। প্রাথমিকভাবে নিহতের সংখ্যা ৭০,২৭৩ হিসেবে নথিভুক্ত করা হলেও সাবেক পূর্ব জার্মানির আর্কাইভে নতুন তালিকা পাওয়ার পর এই সংখ্যা বৃদ্ধি পেয়েছে। নিহতদের প্রায় অর্ধেকই ছিলেন গির্জা পরিচালিত আশ্রয়কেন্দ্র থেকে আসা রোগী। ১৯৪০ সালের জুনে, লুথারান কনফেসিং চার্চের সদস্য এবং স্যানিটোরিয়াম পরিচালক পল ব্রাউন এবং ফ্রিটজ ফন বোডেলশউইং এই হত্যাকাণ্ডের বিরুদ্ধে প্রতিবাদ জানিয়েছিলেন।

হলি সি ১৯৪০ সালের ২ ডিসেম্বর ঘোষণা করেছিল যে, এই নীতি ঐশ্বরিক আইনের পরিপন্থী এবং "মানসিক বা শারীরিক ত্রুটির কারণে একজন নিরপরাধ ব্যক্তিকে সরাসরি হত্যা করা অনুমোদিত নয়"। লুথারান কনফেসিং চার্চের বিশপ থিওফিল ওয়ার্ম "এই নীতির নিন্দা জানিয়ে একটি খোলা চিঠি লিখেছিলেন।" ১৯৪১ সালের গ্রীষ্ম থেকে জার্মানিতে মুনস্টারের বিশপ ক্লেমেন্স ফন গ্যালেনের নেতৃত্বে প্রতিবাদ শুরু হয়। রিচার্ড জে. ইভান্সের মতে তার এই হস্তক্ষেপ "থার্ড রাইখের শুরু থেকে যেকোনো নাৎসি নীতির বিরুদ্ধে সবচেয়ে শক্তিশালী, সুষ্পষ্ট এবং ব্যাপক প্রতিবাদ আন্দোলনে" রূপ নিয়েছিল।

এই হত্যাকাণ্ডের পেছনে বেশ কিছু কারণের পরামর্শ দেওয়া হয়েছে, যার মধ্যে রয়েছে সুপ্রজননবিদ্যা, বর্ণগত স্বাস্থ্যবিধি এবং অর্থ সাশ্রয়। ১৯৪১ সালের আগস্টে আনুষ্ঠানিকভাবে এটি বন্ধ করার ঘোষণা দেওয়া হলেও, জার্মানি এবং অস্ট্রিয়ার আশ্রয়কেন্দ্রগুলোর চিকিৎসকরা ১৯৪৫ সালে জার্মানির পরাজয় পর্যন্ত *অ্যাকশন টি৪*-এর অনেক অনুশীলন অব্যাহত রেখেছিলেন। এই নীতির অনানুষ্ঠানিক ধারাবাহিকতার ফলে ১৯৪১ সালের শেষ নাগাদ ৯৩,৫২১টি "শয্যা খালি" করা হয়েছিল। *অ্যাকশন টি৪*-এর অধীনে উদ্ভাবিত প্রযুক্তি, বিশেষ করে বিপুল সংখ্যক মানুষের ওপর প্রাণঘাতী গ্যাসের ব্যবহার, রাইখ স্বরাষ্ট্র মন্ত্রণালয়ের চিকিৎসা বিভাগ গ্রহণ করে। সেই সাথে *অ্যাকশন টি৪*-এর কর্মীরাও সেখানে স্থানান্তরিত হয়, যারা পরবর্তীতে অপারেশন রেইনহার্ডের অধীনে ইহুদি জনগণের গণহত্যাকান্ডে অংশগ্রহণ করেছিল। জার্মানি ও অস্ট্রিয়ায় নিহতের সংখ্যা ছিল প্রায় ২০০,০০০ এবং অন্যান্য ইউরোপীয় দেশগুলোতে প্রায় ১০০,০০০ জন। যুদ্ধের পর, বেশ কয়েকজন অপরাধীকে হত্যা এবং মানবতাবিরোধী অপরাধের জন্য ইউথানেশিয়া বিচারের মাধ্যমে বিচার ও দণ্ড প্রদান করা হয়।

## প্রেক্ষাপট
বিংশ শতাব্দীর শুরুতে, বংশগত ত্রুটিসম্পন্ন কিংবা তথাকথিত 'সমাজবিরোধী' ব্যক্তিদের বন্ধ্যাকরণ চিকিৎসা বিজ্ঞানের একটি স্বীকৃত অংশ হিসেবে বিবেচিত হতো। এমনকি কানাডা , ডেনমার্ক , সুইজারল্যান্ড এবং মার্কিন যুক্তরাষ্ট্রের  মতো দেশগুলো জোরপূর্বক বন্ধ্যাকরণ কার্যকর করতে আইনও পাস করেছিল। মজার ব্যাপার হলো, ১৯২০-এর দশকের গবেষণা অনুযায়ী, জার্মানি শুরুতে এমন আইন প্রবর্তনে বেশ অনীহা দেখিয়েছিল।  তবে ১৯২৪ সালে লেখা তার 'মাইন কাম্ফ' বইয়ে হিটলার লিখেছিলেন—বর্ণগত বিশুদ্ধতা বজায় রাখার এই কাজ হবে বর্তমান বুর্জোয়া যুগের যেকোনো বড় যুদ্ধের চেয়েও মহান একটি অর্জন।

১৯৩৩ সালের জুলাই মাসে, "বংশগতভাবে অসুস্থ সন্তান প্রতিরোধ আইন" পাশ হয়। এতে সিজোফ্রেনিয়া, মৃগী রোগ, হান্টিংটন কোরিয়া এবং জড়বুদ্ধির মতো বংশগত বলে বিবেচিত অসুস্থতা থাকা ব্যক্তিদের জন্য বাধ্যতামূলক বন্ধ্যাকরণ নির্ধারিত করা হয়। দীর্ঘস্থায়ী মদ্যপান এবং সামাজিক বিচ্যুতি বা অপরাধপ্রবণতার অন্যান্য রূপের জন্যও বন্ধ্যাকরণকে বৈধ করা হয়েছিল। ভিলহেল্ম ফ্রিকের অধীনে স্বরাষ্ট্র মন্ত্রণালয় বিশেষ বংশগত স্বাস্থ্য আদালত -এর মাধ্যমে এই আইনটি পরিচালনা করত। এই আদালতগুলো নার্সিং হোম, আশ্রয়কেন্দ্র, কারাগার, বৃদ্ধাশ্রম এবং বিশেষ বিদ্যালয়গুলোর আবাসিকদের পরীক্ষা করে বন্ধ্যাকরণের জন্য উপযুক্ত ব্যক্তিদের বাছাই করত। ধারণা করা হয় যে, ১৯৩৩ থেকে ১৯৩৯ সালের মধ্যে এই আইনের অধীনে ৩,৬০,০০০ মানুষকে বন্ধ্যাকরণ করা হয়েছিল।

বর্ণগত স্বাস্থ্যবিধি এবং সুপ্রজননবিদ্যার  নীতি ও গবেষণার এজেন্ডা এমিল ক্রেপেলিন  প্রচার করেছিলেন। সিজোফ্রেনিয়ায় আক্রান্ত (এবং এতে পূর্বনির্ধারিত প্রবণতা আছে বলে বিবেচিত) ব্যক্তিদের সুপ্রজননগত বন্ধ্যাকরণের পক্ষে ওকালতি করেছিলেন অয়গেন ব্লয়লার। তিনি তার 'টেক্সটবুক অব সাইকিয়াট্রি'-তে "মানসিক ও শারীরিক পঙ্গুত্ব"-এর কারণে বংশগত অবক্ষয় হবে বলে অনুমান করেছিলেন,

নাৎসি প্রশাসনের অভ্যন্তরে, শারীরিক প্রতিবন্ধী ব্যক্তিদের এই কর্মসূচির অন্তর্ভুক্ত করার ধারণাটি অত্যন্ত সতর্কতার সাথে প্রকাশ করতে হতো, কারণ রিখ প্রচার মন্ত্রী জোসেফ গোয়েবলসের ডান পা জন্মগতভাবে বিকৃত ছিল। ১৯৩৭ সালের পর, পুনঃসামরিকীকরণের ফলে জার্মানিতে শ্রমের তীব্র সংকট দেখা দেয়। এর অর্থ ছিল যে কেউ কাজ করতে সক্ষম হলে তাকে "উপযোগী" বলে গণ্য করা হতো এবং বন্ধ্যাকরণ আইন থেকে অব্যাহতি দেওয়া হতো, যার ফলে বন্ধ্যাকরণের হার হ্রাস পায়। 'অ্যাকশন টি৪' শব্দটি যুদ্ধোত্তর সময়ে তৈরি করা হয়েছে; তৎকালীন জার্মান শব্দগুলোর মধ্যে ছিল 'ইউথানেশিয়া' এবং 'করুণা মৃত্যু'। টি৪ কর্মসূচিটি নাৎসি পার্টির "বর্ণগত স্বাস্থ্যবিধি" নীতি থেকে উদ্ভূত হয়েছিল, যা বিশ্বাস করত যে জার্মান জনগণকে মানসিক অসুস্থ এবং প্রতিবন্ধীসহ সকল "বর্ণগত শত্রু" থেকে মুক্ত করা প্রয়োজন। সিজোফ্রেনিয়া রোগীরা নিরাময়যোগ্য কিনা তা জানার জন্য জার্মান মনোরোগ বিশেষজ্ঞরা নতুন ইনসুলিন শক থেরাপি ব্যবহার শুরু করেছিলেন।

## বাস্তবায়ন

হিটলারের চিকিৎসক কার্ল ব্র্যান্ড এবং রিখ চ্যান্সেলারি প্রধান হ্যান্স ল্যামার্স যুদ্ধের পর সাক্ষ্য দিয়েছিলেন যে, ১৯৩৩ সালে বন্ধ্যাকরণ আইন পাস হওয়ার সময়ই হিটলার তাদের বলেছিলেন যে তিনি অনিরাময়যোগ্য রোগীদের হত্যার পক্ষপাতি, তবে তিনি এটিও জানতেন যে জনমত এটি গ্রহণ করবে না। ১৯৩৫ সালে হিটলার রিখ চিকিৎসকদের নেতা গেরহার্ড ওয়াগনারকে বলেছিলেন যে, শান্তিকালীন সময়ে এই প্রশ্নটি তোলা যাবে না; "যুদ্ধের সময় এমন একটি সমস্যা আরও মসৃণ এবং সহজে কার্যকর করা যেতে পারে।" তিনি লিখেছিলেন যে, যুদ্ধ শুরু হলে তিনি মানসিক হাসপাতালগুলোর এই সমস্যার "আমূল সমাধান" করার ইচ্ছা পোষণ করেন।

*অ্যাকশন টি৪* ১৯৩৮ সালের শেষের দিকে একটি "পরীক্ষামূলক" মামলার মাধ্যমে শুরু হয়েছিল। অন্ধ এবং শারীরিক ও বিকাশজনিত প্রতিবন্ধকতায় আক্রান্ত এক পুত্রের "করুণা মৃত্যুর" জন্য এক দম্পতির পাঠানো আবেদনের মূল্যায়ন করতে হিটলার ব্র্যান্ডকে নির্দেশ দেন। লাইপজিগের নিকটবর্তী স্থানে জন্ম নেওয়া সেই শিশুটিকে শেষ পর্যন্ত গেরহার্ড ক্রেটশমার হিসেবে শনাক্ত করা হয় এবং ১৯৩৯ সালের জুলাই মাসে তাকে হত্যা করা হয়। হিটলার ব্র্যান্ডকে নির্দেশ দেন যেন সব অনুরূপ ক্ষেত্রে একই পদ্ধতি অবলম্বন করা হয়।

ক্রেটশমারকে হত্যার তিন সপ্তাহ পর, ১৯৩৯ সালের ১৮ আগস্ট, ত্রুটিপূর্ণ হিসেবে চিহ্নিত অসুস্থ শিশু বা নবজাতকদের তালিকাভুক্ত করার জন্য 'বংশগত এবং জন্মগত অসুস্থতার বৈজ্ঞানিক নিবন্ধনের জন্য রিখ কমিটি' গঠন করা হয়। ১৯৩৯ সালে শিশুদের গোপন হত্যাকাণ্ড শুরু হয় এবং যুদ্ধ শুরু হওয়ার পর এর হার বৃদ্ধি পায়। ১৯৪১ সালের মধ্যে ৫,০০০-এরও বেশি শিশুকে হত্যা করা হয়েছিল। হিটলার সেই ব্যক্তিদের হত্যার পক্ষে ছিলেন যাদের তিনি "জীবন ধারণের অযোগ্য জীবন" () বলে বিচার করতেন।

"ইউথানেশিয়া" ডিক্রির কয়েক মাস আগে, ১৯৩৯ সালে রিখ স্বাস্থ্য নেতা এবং স্বরাষ্ট্র মন্ত্রণালয়ের স্বাস্থ্য বিষয়ক রাষ্ট্রীয় সচিব লিওনার্দো কন্টি এবং রিখ চ্যান্সেলারি প্রধান হ্যান্স ল্যামার্সের সাথে এক সম্মেলনে হিটলার মানসিক রোগীদের উদাহরণ হিসেবে টেনে বলেন যে, তাদের কেবল "করাত বা বালির ওপর বিছানা" দেওয়া যেতে পারে কারণ তারা "অনবরত নিজেদের নোংরা করে" এবং "নিজেদের মল নিজেদের মুখে পুরে দেয়"। নাৎসি সরকারের মতে, যুদ্ধকালীন পরিস্থিতিতে এই সমস্যাটি এক নতুন জরুরি রূপ ধারণ করেছিল।

পোল্যান্ড আক্রমণের পর, হারম্যান ফ্যানমুলার (মিউনিখের নিকটবর্তী রাষ্ট্রীয় হাসপাতালের প্রধান) বলেন:

ফ্যানমুলার ধীরে ধীরে খাবারের পরিমাণ কমিয়ে হত্যার পক্ষে ওকালতি করেছিলেন, যা তার মতে বিষ প্রয়োগে হত্যার চেয়ে বেশি দয়াময় ছিল।

নাৎসিরা ক্ষমতায় আসার আগেই জার্মান সুপ্রজননবিদ্যার আন্দোলনের একটি চরমপন্থী অংশ ছিল। ১৯২০ সালের প্রথম দিকেই আলফ্রেড হোশে এবং কার্ল বাইন্ডিং সেইসব লোকদের হত্যার পক্ষে কথা বলেন যাদের জীবন ছিল "জীবন ধারণের অযোগ্য" । ডারউইনবাদকে তারা "উপকারী" জিনের চাহিদা এবং "ক্ষতিকারক" জিন নির্মূলের যৌক্তিকতা হিসেবে ব্যাখ্যা করেছিলেন। রবার্ট লিফটন লিখেছেন, "যুক্তিটি ছিল এমন যে, শ্রেষ্ঠ তরুণরা যুদ্ধে মারা যায়, যার ফলে জাতির শ্রেষ্ঠ জিনের ক্ষতি হয়। যারা যুদ্ধ করে না (নিকৃষ্ট জিন), তাদের জিন তখন অবাধে বংশবিস্তার করে, যা জৈবিক ও সাংস্কৃতিক অবক্ষয়কে ত্বরান্বিত করে"। ১৯৩০ সালের পর জার্মানিতে সুপ্রজননবিদ্যার এই সমর্থন আরও জোরালো হয়, যখন মহা মন্দাকে রাষ্ট্রীয় মানসিক হাসপাতালগুলোর অর্থ বরাদ্দ কমানোর অজুহাত হিসেবে ব্যবহার করা হয়েছিল, যা সেখানে অস্বাস্থ্যকর পরিবেশ এবং মাত্রাতিরিক্ত ভিড় সৃষ্টি করেছিল।

অনেক জার্মান সুপ্রজননবিদই ছিলেন জাতীয়তাবাদী এবং ইহুদি-বিদ্বেষী, যারা অত্যন্ত উৎসাহের সাথে নাৎসি শাসনকে গ্রহণ করেছিলেন। তাদের অনেকেরই স্বাস্থ্য মন্ত্রণালয় এবং জার্মানির বিভিন্ন গবেষণা প্রতিষ্ঠানে গুরুত্বপূর্ণ পদে নিয়োগ দেওয়া হয়েছিল। তাদের এই আদর্শগুলো ধীরে ধীরে জার্মানির অধিকাংশ চিকিৎসক সমাজ কর্তৃক গৃহীত হয়, যেখান থেকে ইহুদি এবং কমিউনিস্ট চিকিৎসকদের দ্রুত বহিষ্কার করা হয়েছিল। ১৯৩০-এর দশকে, নাৎসি পার্টি ইউথানেশিয়ার পক্ষে প্রচার-প্রচারণা চালায়। ন্যাশনাল সোশ্যালিস্ট র‍্যাসিয়াল অ্যান্ড পলিটিক্যাল অফিস (NSRPA) লিফলেট, পোস্টার এবং সিনেমা হলে প্রদর্শনের জন্য স্বল্পদৈর্ঘ্য চলচ্চিত্র তৈরি করেছিল, যেগুলোতে অনিরাময়যোগ্য অসুস্থ এবং উন্মাদদের জন্য আশ্রয়কেন্দ্র পরিচালনার পেছনে ব্যয়ের দিকটি জার্মানদের সামনে তুলে ধরা হতো। এই চলচ্চিত্রগুলোর মধ্যে ছিল *দ্য ইনহেরিটেন্স* (, ১৯৩৫), *ভিক্টিমস অফ দ্য পাস্ট* (, ১৯৩৭)—যা বার্লিনে এক আড়ম্বরপূর্ণ উদ্বোধনের পর জার্মানির সমস্ত সিনেমা হলে প্রদর্শিত হয়েছিল—এবং *আই অ্যাকিউজ* (, ১৯৪১), যা মূলত "শিশু ইউথানেশিয়া"-র একজন পরামর্শদাতা হেলমুথ উঙ্গারের একটি উপন্যাসের ওপর ভিত্তি করে নির্মিত হয়েছিল।

## শিশুদের হত্যা

১৯৩৯ সালের মাঝামাঝি সময়ে, হিটলার তার ব্যক্তিগত চিকিৎসক কার্ল ব্র্যান্ডের নেতৃত্বে 'বংশগত এবং জন্মগত গুরুতর অসুস্থতার বৈজ্ঞানিক নিবন্ধনের জন্য রিখ কমিটি' গঠনের অনুমোদন দেন। এটি পরিচালনার দায়িত্বে ছিলেন স্বরাষ্ট্র মন্ত্রণালয়ের হারবার্ট লিন্ডেন, জার্মান রেড ক্রসের নেতা আর্নস্ট-রবার্ট গ্রাভিটজ এবং এসএস-ওবারফুয়েরার ভিক্টর ব্র্যাক। কার্ল ব্র্যান্ড এবং ফিলিপ বোহলারকে বিশেষ পরিস্থিতিতে শিশুদের হত্যার আবেদন মঞ্জুর করার পূর্ণ ক্ষমতা দেওয়া হয়। তবে বোহলার এই প্রক্রিয়ার খুঁটিনাটি কাজগুলো নিজে না করে তার অনুগত হ্যান্স ব্র্যাক এবং এসএ-ওবারফুয়েরার ভার্নার ব্ল্যাঙ্কেনবার্গের মতো কর্মকর্তাদের ওপর ছেড়ে দিয়েছিলেন।

ছয়টি বিদ্যমান মানসিক হাসপাতালে নির্মূল কেন্দ্র স্থাপন করা হয়েছিল: বার্নবার্গ, ব্র্যান্ডেনবার্গ, গ্রাফেনেক, হাডামার, হার্টহেইম এবং সনেনস্টাইন। অস্ট্রিয়ার আম স্পিগেলগ্রান্ড এবং গুগিং নামক প্রতিষ্ঠানে ১৭ বছরের কম বয়সী এক হাজার শিশুকে হত্যা করা হয়েছিল। এই কেন্দ্রগুলো হলোকাস্টের দিকে ধাবিত হওয়া ঘটনাপ্রবাহে গুরুত্বপূর্ণ ভূমিকা পালন করেছিল। এই কর্মসূচির "চিকিৎসা" এবং বৈজ্ঞানিক ভিত্তির একটি সংশ্লিষ্ট দিক হিসেবে, নাৎসি ডাক্তাররা গবেষণার জন্য ইউথানেশিয়ার শিকার ব্যক্তিদের হাজার হাজার মস্তিষ্ক সংগ্রহ করেছিলেন।

১৯৩৯ সালের আগস্ট থেকে স্বরাষ্ট্র মন্ত্রণালয় প্রতিবন্ধী শিশুদের নিবন্ধন শুরু করে, যেখানে ডাক্তার এবং ধাত্রীদের জন্য গুরুতর প্রতিবন্ধী নবজাতকদের সমস্ত ঘটনা রিপোর্ট করা বাধ্যতামূলক করা হয়; শীঘ্রই 'অভিভাবকের সম্মতির' বিষয়টি বিলুপ্ত হয়ে যায়। যাদের হত্যা করা হবে তাদের চিহ্নিত করার মানদণ্ড ছিল: "তিন বছরের কম বয়সী সকল শিশু যাদের মধ্যে নিম্নোক্ত কোনো 'গুরুতর বংশগত রোগ' থাকার 'সন্দেহ' ছিল: জড়বুদ্ধিতা এবং ডাউন সিনড্রোম (বিশেষ করে যখন এর সাথে অন্ধত্ব এবং বধিরতা যুক্ত থাকে); মাইক্রোসেফালি; হাইড্রোসেফালি; সব ধরনের বিকৃতি, বিশেষ করে অঙ্গ-প্রত্যঙ্গ, মাথা এবং মেরুদণ্ডের; এবং স্পাস্টিক অবস্থাসহ পক্ষাঘাত।" এই রিপোর্টগুলো একটি বিশেষজ্ঞ চিকিৎসক প্যানেল দ্বারা মূল্যায়ন করা হতো, যেখানে একটি শিশুকে হত্যার আগে অন্তত তিনজনের অনুমোদনের প্রয়োজন হতো।

পিতামাতা বা অভিভাবকদের সাথে ডিল করার সময় মন্ত্রণালয় প্রতারণার আশ্রয় নিত, বিশেষ করে ক্যাথলিক প্রধান অঞ্চলগুলোতে, যেখানে অভিভাবকরা সাধারণত অসহযোগিতা করতেন। পিতামাতাদের বলা হতো যে তাদের সন্তানদের "বিশেষ বিভাগে" পাঠানো হচ্ছে, যেখানে তারা উন্নত চিকিৎসা পাবে। এই কেন্দ্রগুলোতে পাঠানো শিশুদের কয়েক সপ্তাহ "মূল্যায়নের" জন্য রাখা হতো এবং তারপরে বিষাক্ত রাসায়নিকের ইনজেকশন (সাধারণত ফেনল) দিয়ে হত্যা করা হতো; তাদের মৃত্যুর কারণ হিসেবে "নিউমোনিয়া" লিখে রাখা হতো। সাধারণত ময়নাতদন্ত করা হতো এবং "চিকিৎসা গবেষণায়" ব্যবহারের জন্য মস্তিষ্কের নমুনা নেওয়া হতো। ময়নাতদন্ত প্রক্রিয়াটি দৃশ্যত সংশ্লিষ্ট অনেকের বিবেককে শান্ত করতে সাহায্য করত, যা তাদের মনে এই ধারণা দিত যে এই হত্যাকাণ্ডের পেছনে একটি প্রকৃত চিকিৎসা উদ্দেশ্য রয়েছে।

অস্ট্রিয়ার এই প্রতিষ্ঠানগুলোর মধ্যে সবচেয়ে কুখ্যাত ছিল 'আম স্পিগেলগ্রান্ড', যেখানে ১৯৪০ থেকে ১৯৪৫ সালের মধ্যে ৭৮৯টি শিশুকে প্রাণঘাতী ইনজেকশন, গ্যাস প্রয়োগ এবং শারীরিক নির্যাতনের মাধ্যমে হত্যা করা হয়েছিল। শিশুদের মস্তিষ্ক ফরমালডিহাইড ভর্তি বয়ামে সংরক্ষণ করা হতো এবং ২০০১ সাল পর্যন্ত এগুলো ক্লিনিকের বেসমেন্টে এবং এই প্রতিষ্ঠানের অন্যতম পরিচালক হাইনরিখ গ্রসের ব্যক্তিগত সংগ্রহে জমা ছিল।

১৯৩৯ সালের সেপ্টেম্বরে দ্বিতীয় বিশ্বযুদ্ধ শুরু হলে, মূল্যায়নের মানদণ্ড শিথিল করা হয় এবং দ্রুত অনুমোদন প্রক্রিয়া গ্রহণ করা হয়। এতে বয়স্ক শিশু এবং কিশোর-কিশোরীদেরও অন্তর্ভুক্ত করা হয় এবং হত্যার আওতাভুক্ত অবস্থার পরিধি বিস্তৃত করা হয়, যা ছিল নিম্নরূপ:

শিশুদের দূরে পাঠানোর বিষয়ে সম্মতি দেওয়ার জন্য অভিভাবকদের ওপর আরও বেশি চাপ সৃষ্টি করা হতে থাকে। অনেক অভিভাবকই আঁচ করতে পেরেছিলেন আসলে কী ঘটছে এবং তারা সম্মতি দিতে অস্বীকার করেন, বিশেষ করে যখন এটি স্পষ্ট হয়ে ওঠে যে প্রতিবন্ধী শিশুদের প্রতিষ্ঠানগুলো পরিকল্পিতভাবে তাদের দায়িত্ব থেকে মুক্ত করা হচ্ছে। অভিভাবকদের সতর্ক করা হয়েছিল যে তারা তাদের সমস্ত সন্তানের অভিভাবকত্ব হারাতে পারেন এবং এতেও কাজ না হলে তাদের 'শ্রমের প্রয়োজনে' তলব করার হুমকি দেওয়া হতো। ১৯৪১ সালের মধ্যে ৫,০০০-এরও বেশি শিশুকে হত্যা করা হয়েছিল। *অ্যাকশন টি৪*-এর অধীনে নিহত শেষ শিশুটি ছিল রিচার্ড জেন; ১৯৪৫ সালের ২৯ মে জার্মানির বাভারিয়ার কাউফবেউরেন-ইর্সি রাষ্ট্রীয় হাসপাতালের শিশু ওয়ার্ডে তাকে হত্যা করা হয়, যা ছিল মার্কিন সেনাবাহিনী শহরটি দখল করার তিন সপ্তাহেরও বেশি সময় পর।

## প্রাপ্তবয়স্কদের হত্যা

### পোল্যান্ড আক্রমণ

ব্র্যান্ড এবং বোহলার প্রাপ্তবয়স্কদের জন্যও ইউথানেশিয়া কর্মসূচি সম্প্রসারণের পরিকল্পনা তৈরি করেন। ১৯৩৯ সালের জুলাই মাসে তারা একটি সভা করেন যেখানে কন্টি এবং এসএস চিকিৎসা বিভাগের প্রধান অধ্যাপক ভার্নার হাইড উপস্থিত ছিলেন। এই সভায় মানসিক অসুস্থতা বা শারীরিক প্রতিবন্ধকতা নিয়ে বিভিন্ন প্রতিষ্ঠানে বসবাসকারী সমস্ত মানুষের একটি জাতীয় নিবন্ধন তৈরির সিদ্ধান্ত নেওয়া হয়। নাৎসি বাহিনীর হাতে গণহারে নিহত প্রথম প্রতিবন্ধী প্রাপ্তবয়স্ক ব্যক্তিরা ছিলেন পোলিশ। ১৯৩৯ সালের ১ সেপ্টেম্বর আক্রমণের পর, অপারেশন টানেনবার্গ চলাকালীন রেইনহার্ড হেইড্রিচের তত্ত্বাবধানে এবং এসএস-স্টার্মবানফুয়েরার রুডলফ ট্রোগারের কমান্ডে থাকা আইনসাৎজকমান্ডো ১৬, সেলবস্টশুৎস এবং 'ইকে-আইনম্যান' এর এসএস সদস্যরা প্রতিবন্ধী প্রাপ্তবয়স্কদের গুলি করে হত্যা করে।

ভার্টে ল্যান্ডের সমস্ত হাসপাতাল ও মানসিক হাসপাতালগুলো খালি করে দেওয়া হয়েছিল। পোল্যান্ড বিজয়ের পর এই অঞ্চলটিকে জার্মানির অন্তর্ভুক্ত করা হয় এবং 'ফোকসডয়েচে' তথা জাতিগত জার্মানদের পুনর্বাসনের জন্য নির্ধারিত করা হয়। ডানজিগ (বর্তমান গদানস্ক) এলাকায় বিভিন্ন প্রতিষ্ঠানের প্রায় ৭,০০০ পোলিশ রোগীকে গুলি করে হত্যা করা হয়। গদানিয়া এলাকায় ১০,০০০ মানুষকে হত্যা করা হয়েছিল। পোল্যান্ডের অন্যান্য অঞ্চলেও জার্মানির অন্তর্ভুক্ত করার লক্ষ্যে একই ধরনের ব্যবস্থা নেওয়া হয়েছিল। 

১৯৩৯ সালের অক্টোবরে, অধিকৃত পো জানের ফোর্ট ৭ এ রোগীদের ওপর বিষাক্ত গ্যাস প্রয়োগের প্রথম পরীক্ষা চালানো হয়। সেখানে জার্মান অপরাধ তদন্ত পুলিশর প্রধান রসায়নবিদ আলবার্ট উইডম্যানের তৈরি একটি অস্থায়ী গ্যাস চেম্বারে শত শত বন্দীকে কার্বন মনোক্সাইড বিষক্রিয়ার মাধ্যমে হত্যা করা হয়। ১৯৩৯ সালের ডিসেম্বরে, রিখসফুয়েরারেসএস হাইনরিখ হিমলার নিজে এই গ্যাস প্রয়োগের একটি পরীক্ষা প্রত্যক্ষ করেন এবং নিশ্চিত করেন যে এই উদ্ভাবনটি পরবর্তীতে আরও ব্যাপক পরিসরে ব্যবহার করা হবে।

প্রাপ্তবয়স্ক মানসিক রোগীদের হত্যার ধারণাটি শীঘ্রই অধিকৃত পোল্যান্ড থেকে জার্মানির পার্শ্ববর্তী এলাকাগুলোতে ছড়িয়ে পড়ে। সম্ভবত এসব এলাকার নাৎসি পার্টি এবং এসএস কর্মকর্তারা পোল্যান্ডে কী ঘটছে সে সম্পর্কে সবচেয়ে বেশি অবগত ছিলেন। পোল্যান্ড অভিযানে আহত জার্মান সৈন্যদের এসব এলাকায় রাখার পরিকল্পনা করা হয়েছিল, যার ফলে হাসপাতালের জায়গার চাহিদা তৈরি হয়। পোমেরানিয়ার গাউলাইটার ফ্রাঞ্জ শোয়েড-কোবার্গ পাঁচটি হাসপাতাল থেকে ১,৪০০ রোগীকে অধিকৃত পোল্যান্ডের অজ্ঞাত স্থানে পাঠিয়ে দেন, যেখানে তাদের গুলি করে হত্যা করা হয়। পূর্ব প্রুশিয়ার গাউলাইটার এরিখ কখ জনচক্ষুর আড়ালে ১,৬০০ রোগীকে হত্যা করান। স্থানীয় কর্মকর্তাদের আদেশে পরিচালিত এই প্রাথমিক হত্যাকাণ্ডগুলোতে ৮,০০০-এরও বেশি জার্মান নাগরিক নিহত হন, যদিও হিমলার নিশ্চিতভাবেই এ সম্পর্কে জানতেন এবং এর অনুমোদন দিয়েছিলেন।

এই কর্মসূচির আইনি ভিত্তি ছিল ১৯৩৯ সালে হিটলারের লেখা একটি চিঠি, যা আইনগত ক্ষমতার অধিকারী কোনো আনুষ্ঠানিক "ফুয়েরার ডিক্রি" ছিল না। হিটলার স্বাস্থ্যমন্ত্রী কন্টি এবং তার বিভাগকে এড়িয়ে গিয়েছিলেন, কারণ তারা এই কর্মসূচির বৈধতা নিয়ে প্রশ্ন তুলতে পারতেন। পরিবর্তে তিনি বোহলার এবং ব্র্যান্ডের ওপর এই দায়িত্ব অর্পণ করেন।

এই হত্যাকাণ্ডগুলো ভিক্টর ব্র্যাক এবং টিয়ারগার্টেনস্ট্রাস ৪ ( 4)-এ অবস্থিত তার কর্মীদের দ্বারা পরিচালিত হতো। এটি "চ্যারিটেবল ফাউন্ডেশন ফর কিউর অ্যান্ড ইনস্টিটিউশনাল কেয়ার" এর অফিস হিসেবে ছদ্মবেশে ছিল, যা মূলত একটি সম্মুখভাগ (front) হিসেবে কাজ করত এবং বোহলার ও ব্র্যান্ড এটি তত্ত্বাবধান করতেন। দায়িত্বপ্রাপ্ত কর্মকর্তাদের মধ্যে ছিলেন হারবার্ট লিন্ডেন, যিনি শিশু হত্যা কর্মসূচিতে জড়িত ছিলেন; আর্নস্ট-রবার্ট গ্রাভিটজ, এসএস-এর প্রধান চিকিৎসক এবং এসএস রসায়নবিদ আগস্ট বেকার । কর্মকর্তারা সেইসব চিকিৎসকদের বাছাই করেছিলেন যারা কর্মসূচির কার্যনির্বাহী অংশ পরিচালনা করবেন; তাদের দীর্ঘমেয়াদী নাৎসি হিসেবে রাজনৈতিক নির্ভরযোগ্যতা, পেশাগত খ্যাতি এবং উগ্র সুপ্রজননবিদ্যার প্রতি সহানুভূতির ভিত্তিতে নির্বাচন করা হয়েছিল।

এই তালিকায় এমন চিকিৎসকরা অন্তর্ভুক্ত ছিলেন যারা শিশু হত্যা কর্মসূচিতে নিজেদের যোগ্যতার প্রমাণ দিয়েছিলেন, যেমন উঙ্গার, হাইঞ্জ এবং হারম্যান ফ্যানমুলার। নিয়োগপ্রাপ্তদের অধিকাংশই ছিলেন মনোরোগ বিশেষজ্ঞ, বিশেষ করে হাইডেলবার্গের অধ্যাপক কার্ল স্নাইডার (Carl Schneider), বার্লিনের অধ্যাপক ম্যাক্স ডি ক্রিনিস এবং সনেনস্টাইন রাষ্ট্রীয় প্রতিষ্ঠানের অধ্যাপক পল নিটশে। হাইড এই কর্মসূচির কার্যনির্বাহী নেতা হন, পরবর্তীতে নিটশে তার স্থলাভিষিক্ত হন।

### হাসপাতালের রেকর্ড থেকে লক্ষ্যবস্তুর তালিকা তৈরি

অক্টোবরের শুরুর দিকে, সমস্ত হাসপাতাল, নার্সিং হোম, বৃদ্ধাশ্রম এবং স্যানিটোরিয়ামগুলোর জন্য এমন সব রোগীদের তথ্য রিপোর্ট করা বাধ্যতামূলক করা হয় যারা পাঁচ বছর বা তার বেশি সময় ধরে প্রাতিষ্ঠানিকভাবে চিকিৎসাধীন ছিলেন, যাদের "অপরাধী উন্মাদ" (criminally insane) হিসেবে গণ্য করা হয়েছিল, যারা "অ-আর্য (Aryan) জাতি"-র অন্তর্ভুক্ত ছিলেন অথবা যাদের একটি নির্দিষ্ট তালিকায় থাকা কোনো রোগে আক্রান্ত হিসেবে শনাক্ত করা হয়েছিল। এই রোগগুলোর তালিকায় ছিল সিজোফ্রেনিয়া, মৃগী রোগ, হান্টিংটন কোরিয়া, অগ্রসরমান সিফিলিস (Syphilis), বার্ধক্যজনিত স্মৃতিভ্রংশ (Senile dementia), পক্ষাঘাত (Paralysis), এনসেফালাইটিস (Encephalitis) এবং "সাধারণভাবে প্রান্তিক স্নায়বিক অবস্থা"।

অনেক চিকিৎসক এবং প্রশাসক ধারণা করেছিলেন যে, এই রিপোর্টগুলো মূলত "শ্রম সেবার" (labour service) জন্য উপযুক্ত আবাসিকদের শনাক্ত করতে তৈরি করা হচ্ছে। তাই তারা রোগীদের শ্রমের জন্য বাধ্যতামূলক নিয়োগ (conscription) থেকে রক্ষা করতে প্রায়ই তাদের অক্ষমতার মাত্রা বাড়িয়ে বলতেন। যখন কিছু প্রতিষ্ঠান সহযোগিতা করতে অস্বীকার করে, তখন টি৪ চিকিৎসকদের দল বা নাৎসি চিকিৎসা বিজ্ঞানের ছাত্ররা সেখানে গিয়ে তালিকা তৈরি করত; যা অনেক সময় ছিল বিশৃঙ্খল এবং আদর্শগত উদ্দেশ্যপ্রণোদিত। ১৯৪০ সালে সমস্ত ইহুদি রোগীকে প্রতিষ্ঠানগুলো থেকে সরিয়ে নিয়ে হত্যা করা হয়।

শিশু আবাসিকদের মতো প্রাপ্তবয়স্কদেরও টিয়ারগার্টেনস্ট্রাস অফিসে কর্মরত একটি বিশেষজ্ঞ প্যানেল দ্বারা মূল্যায়ন করা হতো। এই বিশেষজ্ঞদের চিকিৎসার ইতিহাস বা শারীরিক পরীক্ষা ছাড়াই কেবল রিপোর্টের ভিত্তিতে তাদের সিদ্ধান্ত দিতে হতো। কখনো কখনো তারা একসাথে শত শত রিপোর্ট যাচাই করতেন। প্রতিটি রিপোর্টে তারা হয় একটি **+** (মৃত্যু), একটি **-** (জীবন), অথবা মাঝে মাঝে একটি **?** চিহ্ন দিতেন, যার অর্থ তারা সিদ্ধান্ত নিতে পারছেন না। তিনটি "মৃত্যু" রায় একজন ব্যক্তির মৃত্যু নিশ্চিত করত। শিশুদের পর্যালোচনার মতোই এই প্রক্রিয়াটি ক্রমান্বয়ে কম কঠোর হয়ে ওঠে; "অসমর্থনযোগ্য" বলে বিবেচিত অসুস্থতার পরিধি আরও বিস্তৃত হয় এবং কমান্ড চেইনের নিচের দিকে থাকা কট্টর নাৎসিরা ক্রমবর্ধমানভাবে নিজেদের উদ্যোগে সিদ্ধান্ত নিতে শুরু করে।

## গ্যাস প্রয়োগ
জার্মানির মূল ভূখণ্ডে প্রথম গ্যাস প্রয়োগের ঘটনা ঘটে ১৯৪০ সালের জানুয়ারিতে ব্র্যান্ডেনবার্গ ইউথানেশিয়া কেন্দ্রে। এই অভিযানের নেতৃত্বে ছিলেন ব্র্যাক, যিনি বলেছিলেন "নিডল বা ইনজেকশন কেবল ডাক্তারের হাতেই মানায়"। এখানে বোতলজাত বিশুদ্ধ কার্বন মনোক্সাইড গ্যাস ব্যবহার করা হয়েছিল। বিচার চলাকালীন ব্র্যান্ড এই প্রক্রিয়াটিকে "চিকিৎসা ইতিহাসের এক বিরাট অগ্রগতি" হিসেবে বর্ণনা করেন। এই পদ্ধতির কার্যকারিতা নিশ্চিত হওয়ার পর এটি মানদণ্ড হিসেবে গৃহীত হয় এবং উইডম্যান, বেকার এবং ক্রিশ্চিয়ান ওয়ার্থ (Christian Wirth)-এর তত্ত্বাবধানে জার্মানির বেশ কয়েকটি কেন্দ্রে এটি চালু করা হয়। ওয়ার্থ ছিলেন একজন ক্রিপো (Kripo) কর্মকর্তা যিনি পরবর্তীতে অধিকৃত পোল্যান্ডে নবনির্মিত ডেথ ক্যাম্প (death camp)-এর কমান্ড্যান্ট হিসেবে চূড়ান্ত সমাধান (Final Solution) তথা ইহুদি নিধনে প্রধান ভূমিকা পালন করেছিলেন।

ব্র্যান্ডেনবার্গ ছাড়াও অন্যান্য হত্যা কেন্দ্রগুলোর মধ্যে ছিল বাডেন-ওয়ার্টেমবার্গের গ্রাফেনেক দুর্গ (Grafeneck Castle) (১০,৮২৪ জন মৃত), অস্ট্রিয়ার লিনজের কাছে শ্লোস হার্টহেইম (Schloss Hartheim) (১৮,০০০-এর বেশি মৃত), স্যাক্সনির সনেনস্টাইন (১৫,০০০ জন মৃত), স্যাক্সনি-আনহাল্টের বার্নবার্গ (Bernburg) এবং হেসের হাডামার (Hadamar) (১৪,৪৯৪ জন মৃত)। জার্মানি, অস্ট্রিয়া এবং পোল্যান্ডের অধিকৃত অংশের কনসেন্ট্রেশন ক্যাম্প (concentration camp) থেকে স্থানান্তরিত মানসিকভাবে সুস্থ বন্দীদের হত্যা করার জন্যও এই একই সুবিধাগুলো ব্যবহার করা হয়েছিল।

মৃত্যুদণ্ডপ্রাপ্ত রোগীদের তাদের মূল প্রতিষ্ঠান থেকে নতুন কেন্দ্রগুলোতে স্থানান্তরের জন্য টি৪ 'চ্যারিটেবল অ্যাম্বুলেন্স' (Charitable Ambulance) বাস ব্যবহার করা হতো, যা 'কমিউনিটি পেশেন্ট ট্রান্সপোর্ট সার্ভিস' নামে পরিচিত ছিল। চিকিৎসা সেবার পরিবেশ বজায় রাখার জন্য এই বাসগুলো সাদা কোট পরিহিত এসএস সদস্যদের দল দ্বারা পরিচালিত হতো। রোগী ও তাদের পরিবার যেন তাদের অবস্থান শনাক্ত করতে না পারে, সেজন্য রোগীদের প্রায়ই প্রথমে বড় হাসপাতালের ট্রানজিট সেন্টারগুলোতে পাঠানো হতো, যেখানে নামমাত্র মূল্যায়নের কথা বলা হতো। সেখান থেকে তাদের পুনরায় 'বিশেষ চিকিৎসা' () কেন্দ্রগুলোতে সরিয়ে নেওয়া হতো। পরিবারগুলোকে চিঠির মাধ্যমে জানানো হতো যে, যুদ্ধকালীন নিয়মের কারণে এই কেন্দ্রগুলোতে আত্মীয়দের সাথে দেখা করা সম্ভব নয়।

এই রোগীদের অধিকাংশকেই কেন্দ্রে পৌঁছানোর ২৪ ঘণ্টার মধ্যে হত্যা করা হতো এবং তাদের মৃতদেহ পুড়িয়ে ফেলা হতো (cremated)। কিছু মৃতদেহ চিকিৎসা গবেষণার জন্য ব্যবচ্ছেদ করা হতো, আবার কারো কারো শরীর থেকে সোনার দাঁত তুলে নেওয়া হতো। প্রতিটি হত্যার জন্য একটি করে মৃত্যু সনদ তৈরি করা হতো, যেখানে মৃত্যুর মিথ্যা কিন্তু বিশ্বাসযোগ্য কারণ উল্লেখ করা হতো। পরিবারের কাছে এই সনদপত্রের সাথে একটি চিতাভস্মের পাত্র (urn) পাঠানো হতো (যেহেতু গণহারে মৃতদেহ পোড়ানো হতো, তাই সেই ভস্মগুলো ছিল মূলত উদ্দেশ্যহীন বা এলোমেলোভাবে সংগৃহীত)। হাজার হাজার মিথ্যা মৃত্যু সনদ তৈরি করতেই কেন্দ্রগুলোর ডাক্তারদের দিনের অধিকাংশ সময় ব্যয় হতো।

১৯৪০ সালে ব্র্যান্ডেনবার্গ, গ্রাফেনেক এবং হার্টহেইম কেন্দ্রগুলো প্রত্যেকে প্রায় ১০,০০০ করে মানুষকে হত্যা করে এবং সনেনস্টাইনে আরও ৬,০০০ জনকে হত্যা করা হয়। সব মিলিয়ে সেই বছর টি৪ অভিযানে প্রায় ৩৫,০০০ মানুষ নিহত হয়। বছরের শেষে ব্র্যান্ডেনবার্গ এবং গ্রাফেনেকের কার্যক্রম বন্ধ করে দেওয়া হয়; আংশিকভাবে এর কারণ ছিল ওই অঞ্চলের লক্ষ্যবস্তু রোগীদের সরিয়ে নেওয়া সম্পন্ন হওয়া এবং আংশিকভাবে জনরোষ। তবে ১৯৪১ সালে বার্নবার্গ এবং সনেনস্টাইন কেন্দ্রগুলো তাদের কার্যক্রমের পরিধি বাড়িয়ে দেয়, আর হার্টহেইম (যেখানে ওয়ার্থ এবং ফ্রাঞ্জ স্ট্যাঙ্গল (Franz Stangl) ধারাবাহিকভাবে কমান্ড্যান্ট ছিলেন) আগের মতোই চালু থাকে। ১৯৪১ সালের আগস্টে হিটলার আনুষ্ঠানিকভাবে টি৪ কর্মসূচি বন্ধ করার আগে আরও ৩৫,০০০ মানুষ নিহত হয়। তবে ওই তারিখের পরেও কেন্দ্রগুলো কনসেন্ট্রেশন ক্যাম্পের বন্দীদের হত্যার কাজে ব্যবহৃত হতে থাকে এবং শেষ পর্যন্ত এই বিভাগে প্রায় ২০,০০০ মানুষকে হত্যা করা হয়।

১৯৭১ সালে গিটা সেরেনি (Gitta Sereny) ডুসেলডর্ফের কারাগারে বন্দি স্ট্যাঙ্গলের সাক্ষাৎকার গ্রহণ করেন। স্ট্যাঙ্গল পোল্যান্ডের সোবিবোর (Sobibor) এবং ট্রেবলিংকা (Treblinka) নির্মূল শিবিরের কমান্ড্যান্ট থাকাকালীন ৯ লক্ষ মানুষকে হত্যার সহ-অপরাধী হিসেবে দণ্ডিত হয়েছিলেন। স্ট্যাঙ্গল হার্টহেইম ইনস্টিটিউটের হত্যা কেন্দ্রের কমান্ড্যান্ট হিসেবে তার অভিজ্ঞতার ভিত্তিতে সেরেনিকে টি৪ কর্মসূচির কার্যক্রমের একটি বিস্তারিত বিবরণ দেন। তিনি বর্ণনা করেন কীভাবে আশ্রয়কেন্দ্রের আবাসিকদের সরিয়ে বাসে করে হার্টহেইমে নিয়ে আসা হতো। কেউ কেউ তাদের সাথে কী ঘটছে তা বোঝার মতো মানসিক অবস্থায় ছিল না, কিন্তু অনেকেই সম্পূর্ণ সুস্থ মস্তিষ্কের অধিকারী ছিলেন এবং তাদের ক্ষেত্রে প্রতারণার আশ্রয় নেওয়া হতো। তাদের বলা হতো যে তারা একটি বিশেষ ক্লিনিকে এসেছে যেখানে তারা উন্নত চিকিৎসা পাবে এবং পৌঁছানোর পর তাদের একটি সংক্ষিপ্ত চিকিৎসা পরীক্ষা করা হতো। এরপর তাদের প্ররোচিত করে এমন একটি কক্ষে প্রবেশ করানো হতো যা দেখতে অনেকটা 'শাওয়ার ব্লক' বা গোসলখানার মতো ছিল, সেখানে তাদের কার্বন মনোক্সাইড গ্যাস প্রয়োগ করে হত্যা করা হতো। এই একই কৌশল পরবর্তীতে নির্মূল শিবিরগুলোতেও ব্যবহার করা হয়েছিল। ভুক্তভোগীদের কেউ কেউ তাদের পরিণতি বুঝতে পেরেছিলেন এবং নিজেদের রক্ষা করার চেষ্টা করেছিলেন।

## ইউথানেশিয়ার শিকারদের সংখ্যা

জার্মান রাইখের *অ্যাকশন টি৪*-এর সাথে সংশ্লিষ্ট এসএস কর্মকর্তা এবং হাসপাতালের কর্মীদের বেতন ১৯৪০ সালের বসন্ত থেকে বার্লিনের টিয়ারগার্টেনস্ট্রাস ৪-এর কেন্দ্রীয় অফিস থেকে প্রদান করা হতো। ১৯৩৯ সালের অক্টোবর থেকে পোল্যান্ডের অন্তর্ভুক্ত অঞ্চলগুলোতে অধিকাংশ রোগীকে হত্যার জন্য দায়ী হারবার্ট লাঙ্গে (Herbert Lange)-এর এসএস-সোন্ডারকমান্ডো এবং পুলিশ সদস্যরা তাদের বেতন নিতেন সাধারণ পুলিশ তহবিল থেকে, যা নবগঠিত 'ভার্টে ল্যান্ড' (Wartheland) জেলার প্রশাসন তত্ত্বাবধান করত। জার্মানি এবং অধিকৃত পোল্যান্ড (occupied Poland)-এর এই কর্মসূচিটি হাইনরিখ হিমলারের পর্যবেক্ষণে ছিল।

২০১৩ সালের আগে বিশ্বাস করা হতো যে ইউথানেশিয়া কর্মসূচিতে ৭০,০০০ মানুষকে হত্যা করা হয়েছে। তবে জার্মান ফেডারেল আর্কাইভস (German Federal Archives) জানিয়েছে যে, সাবেক পূর্ব জার্মানির আর্কাইভগুলোতে গবেষণার পর দেখা গেছে ১৯৩৯ থেকে ১৯৪৫ সালের মধ্যে জার্মানি এবং অস্ট্রিয়ায় নিহতের সংখ্যা ছিল প্রায় ২০০,০০০ জন এবং অন্যান্য ইউরোপীয় দেশগুলোতে আরও ১০০,০০০ জন এই কর্মসূচির শিকার হয়েছিল। জার্মানির টি৪ কেন্দ্রগুলোতে রেকর্ড রাখা এবং চিঠি লেখার মাধ্যমে অন্তত আইনের একটি লোকদেখানো রূপ বজায় রাখা হয়েছিল। পোলিশ মানসিক হাসপাতালগুলোতে কাউকেই জীবিত রাখা হয়নি। সেখানে গ্যাস-ভ্যান, সিল করা সামরিক বাঙ্কার এবং মেশিনগান ব্যবহার করে হত্যাকাণ্ড চালানো হয়েছিল; নিহতদের আত্মীয়দের এ বিষয়ে কিছুই জানানো হয়নি এবং খালি ওয়ার্ডগুলো এসএস-এর হাতে তুলে দেওয়া হয়েছিল।

## মৃত্যু শিবিরে প্রযুক্তি ও কর্মী স্থানান্তর

১৯৪১ সালে ইউথানেশিয়া কর্মসূচি আনুষ্ঠানিকভাবে সমাপ্ত হওয়ার পর, এর অধিকাংশ কর্মী ও উচ্চপদস্থ কর্মকর্তা এবং সেইসাথে গ্যাস প্রয়োগের প্রযুক্তি ও ভুক্তভোগীদের বিভ্রান্ত করার কৌশলগুলো রিখ স্বরাষ্ট্র মন্ত্রণালয়ের জাতীয় চিকিৎসা বিভাগের অধীনে স্থানান্তরিত করা হয়। অপারেশন বারবারোসার পর সোলডাউ কনসেন্ট্রেশন ক্যাম্পে হারবার্ট লাঙ্গের মাধ্যমে চলন্ত গ্যাস চেম্বার বা গ্যাস ভ্যান () ব্যবহার করে আরও গ্যাস পরীক্ষা চালানো হয়। ১৯৪১ সালের ডিসেম্বরে লাঙ্গেকে খেলমনো নির্মূল শিবিরের কমান্ডার নিযুক্ত করা হয়। তাকে রিখ সিকিউরিটি মেইন অফিস (RSHA) থেকে তিনটি গ্যাস ভ্যান দেওয়া হয়েছিল, যা বার্লিনের গাউবশাট জিএমবিএইচ দ্বারা রূপান্তরিত করা হয়েছিল। ১৯৪২ সালের ফেব্রুয়ারির আগেই তিনি "পুনর্বাসনের" ছদ্মবেশে ৩,৮৩০ জন পোলিশ ইহুদি এবং প্রায় ৪,০০০ রোমানি মানুষকে হত্যা করেন। 

ওয়ানসি সম্মেলনের পর হেইড্রিচের নির্দেশে গ্যাস প্রযুক্তির বাস্তবায়ন ত্বরান্বিত হয়। ১৯৪২ সালের বসন্ত থেকে মধ্য-পূর্ব পোল্যান্ডে গোপনে তিনটি 'হত্যাকাণ্ডের কারখানা' নির্মাণ করা হয়। ওয়ার্থ, স্ট্যাঙ্গল এবং ইর্মফ্রিড ইবার্লসহ যেসকল এসএস কর্মকর্তা আগে *অ্যাকশন টি৪*-এর দায়িত্বে ছিলেন, তারা পরবর্তী দুই বছর "চূড়ান্ত সমাধান"  বাস্তবায়নে গুরুত্বপূর্ণ ভূমিকা পালন করেন। *অ্যাকশন টি৪*-এর অধীনে উদ্ভাবিত প্রযুক্তির আদলে স্থায়ী গ্যাস চেম্বার সমৃদ্ধ প্রথম নির্মূল কেন্দ্রটি অধিকৃত পোল্যান্ডের জেনারেল গভর্নমেন্টঅঞ্চলের বেলজেক-এ স্থাপন করা হয়; এই সিদ্ধান্তটি ১৯৪২ সালের জানুয়ারির ওয়ানসি সম্মেলনের তিন মাস আগেই নেওয়া হয়েছিল।

## বিরোধিতা

১৯৩৯ সালের জানুয়ারিতে, ব্র্যাক একটি রাষ্ট্রীয় ইউথানেশিয়া কর্মসূচি প্রবর্তিত হলে গির্জাগুলোর সম্ভাব্য প্রতিক্রিয়া কেমন হতে পারে সে বিষয়ে পাডারবর্ন বিশ্ববিদ্যালয়ের নীতি ধর্মতত্ত্বর অধ্যাপক জোসেফ মেয়ারের কাছ থেকে একটি গবেষণাপত্র আহ্বান করেন। মেয়ার—যিনি দীর্ঘকাল ধরে ইউথানেশিয়ার সমর্থক ছিলেন—রিপোর্ট করেন যে, গির্জাগুলো এই ধরনের কর্মসূচির বিরোধিতা করবে না যদি একে জাতীয় স্বার্থের অনুকূল হিসেবে দেখা হয়। ব্র্যাক জুলাই মাসে হিটলারকে এই গবেষণাপত্রটি দেখান এবং এটি সম্ভবত হিটলারের এই আত্মবিশ্বাস বাড়িয়ে দিয়েছিল যে "ইউথানেশিয়া" কর্মসূচিটি জার্মান জনমতের কাছে গ্রহণযোগ্য হবে। উল্লেখযোগ্যভাবে, ১৯৬৭ সালে মেয়ারের মৃত্যুর কিছুদিন আগে যখন সেরেনি তার সাক্ষাৎকার নেন, তখন তিনি আনুষ্ঠানিকভাবে প্রতিবন্ধী ব্যক্তিদের হত্যায় সমর্থন দেওয়ার কথা অস্বীকার করেন। তবে এই গবেষণাপত্রের কোনো কপি বর্তমানে টিকে নেই।

কিছু আমলা টি৪ কর্মসূচির বিরোধিতা করেছিলেন; জেলা জজ এবং কনফেসিং চার্চ-এর সদস্য লোথার ক্রেয়াসিগ, বিচারমন্ত্রী ফ্রাঞ্জ গুর্টনার-এর কাছে এই অভিযানকে অবৈধ আখ্যা দিয়ে চিঠি লেখেন। যেহেতু হিটলারের কোনো আইন বা আনুষ্ঠানিক ডিক্রি এটির অনুমোদন দেয়নি, তাই তিনি এর প্রতিবাদ জানান। গুর্টনার উত্তরে বলেছিলেন, "আপনি যদি ফুয়েরারের ইচ্ছাকে আইনের উৎস হিসেবে স্বীকৃতি দিতে না পারেন, তবে আপনি বিচারক পদে থাকতে পারেন না" এবং ক্রেয়াসিগকে বরখাস্ত করা হয়। 

হিটলারের একটি সাধারণ নীতি ছিল যে, যেসব বিষয় পরবর্তীতে আন্তর্জাতিক সম্প্রদায় কর্তৃক নিন্দিত হতে পারে, সেগুলোর জন্য লিখিত নির্দেশ জারি না করা। তবে টি৪ কর্মসূচির জন্য বোহলার ও ব্র্যাককে লিখিত ক্ষমতা প্রদানের ক্ষেত্রে তিনি এর ব্যতিক্রম ঘটিয়েছিলেন। জার্মান রাষ্ট্রীয় আমলাতন্ত্রের অভ্যন্তরে বিরোধিতা কাটিয়ে উঠতে হিটলার ১৯৩৯ সালের অক্টোবরে একটি গোপন চিঠি লিখেছিলেন। হিটলার বোহলারকে বলেছিলেন, "ফুয়েরারের চ্যান্সেলারিকে কোনো অবস্থাতেই এই বিষয়ে সক্রিয় দেখা যাওয়া উচিত নয়"। ১৯৪০ সালের আগস্টে গুর্টনারের সহযোগিতা আদায় করার জন্য তাকে হিটলারের সেই চিঠিটি দেখাতে হয়েছিল।

### উন্মোচন
যে শহরগুলিতে হত্যা কেন্দ্রগুলি অবস্থিত ছিল, সেখানে কিছু মানুষ বাসে করে বন্দীদের আসতে দেখেছিল, শ্মশানের চিমনি থেকে ধোঁয়া বের হতে দেখেছিল এবং লক্ষ্য করেছিল যে বাসগুলি খালি ফিরছে। হাদামারে, মানুষের চুলযুক্ত ছাই বৃষ্টির মতো শহরের উপর পড়ত এবং কঠোরতম আদেশ থাকা সত্ত্বেও, হত্যা কেন্দ্রগুলির কিছু কর্মী সেখানে কী ঘটছে সে সম্পর্কে কথা বলেছিল। কিছু ক্ষেত্রে পরিবারগুলি বুঝতে পারত যে মৃত্যু সনদে মৃত্যুর কারণগুলি মিথ্যা ছিল, উদাহরণস্বরূপ, যখন দাবি করা হয়েছিল যে কোনও রোগী অ্যাপেন্ডিসাইটিস-এ মারা গেছেন, যদিও কয়েক বছর আগেই তার অ্যাপেন্ডিক্স অপসারণ করা হয়েছিল। অন্যান্য ক্ষেত্রে, একই শহরের পরিবারগুলি একই দিনে মৃত্যু সনদ পেত। ১৯৪১ সালের মে মাসে, ফ্রাঙ্কফুর্ট কাউন্টি কোর্ট গুর্টনারকে চিঠি লিখে হাদামারের দৃশ্য বর্ণনা করেছিল, যেখানে শিশুরা রাস্তায় চিৎকার করে বলছিল যে মানুষকে বাসে করে গ্যাস দিয়ে মারার জন্য নিয়ে যাওয়া হচ্ছে।

১৯৪০ সালে, কী ঘটছে তার গুজব ছড়িয়ে পড়ে এবং অনেক জার্মান তাদের আত্মীয়দের পাগলাগারদ এবং স্যানিটোরিয়াম থেকে বাড়িতে পরিচর্যা করার জন্য নিয়ে আসে, যা প্রায়শই প্রচুর খরচ এবং অসুবিধার কারণ হতো। কিছু জায়গায় ডাক্তার এবং মনোরোগ বিশেষজ্ঞরা রোগীদের ছাড়িয়ে নিতে পরিবারগুলিকে সহযোগিতা করেছিলেন অথবা যদি পরিবারের সামর্থ্য থাকে, তবে তাদের টি৪-এর (T4) আওতার বাইরে বেসরকারি ক্লিনিকে স্থানান্তরিত করতেন। অন্যান্য ডাক্তাররা রোগীদের "পুনরায় রোগ নির্ণয়" করতেন যাতে তারা আর টি৪-এর মানদণ্ড পূরণ না করে, যা বার্লিন থেকে নাৎসি কট্টরপন্থীরা পরিদর্শন করার সময় ধরা পড়ার ঝুঁকি তৈরি করত। কিয়েলে, অধ্যাপক হ্যান্স গেরহার্ড ক্রুটজফেল্ড তার প্রায় সব রোগীকে বাঁচাতে সক্ষম হয়েছিলেন। লিফটন মুষ্টিমেয় কয়েকজন মনোরোগ বিশেষজ্ঞ এবং প্রশাসকের তালিকা দিয়েছেন যারা এই হত্যাকাণ্ডের বিরোধিতা করেছিলেন; অনেক ডাক্তার অজ্ঞতা, নাৎসি ইউজেনিক নীতির সাথে একমত হওয়া বা শাসনের ভয়ে সহযোগিতা করেছিলেন।

রাইখ চ্যান্সেলারি এবং বিচার মন্ত্রণালয়ে প্রতিবাদলিপি পাঠানো হয়েছিল, যার কিছু নাৎসি পার্টির সদস্যদের কাছ থেকেও ছিল। পাগলাগারদ থেকে মানুষকে সরিয়ে নেওয়ার বিরুদ্ধে প্রথম প্রকাশ্য প্রতিবাদটি ১৯৪১ সালের ফেব্রুয়ারিতে ফ্রঙ্কোনিয়ার অ্যাবসবার্গে হয়েছিল এবং পরে অন্যরাও প্রতিবাদ করে। অ্যাবসবার্গের ঘটনা সম্পর্কে এসডি (SD) রিপোর্টে উল্লেখ করা হয়েছে যে "অটিলিয়েন হোম থেকে বাসিন্দাদের সরিয়ে নেওয়া প্রচুর অসন্তোষ সৃষ্টি করেছে" এবং ক্যাথলিক শহরবাসীদের বিশাল ভিড়ের বর্ণনা দেওয়া হয়েছে, যাদের মধ্যে পার্টির সদস্যরাও ছিলেন, যারা এই পদক্ষেপের প্রতিবাদ করছিলেন।

হার্টহাইম ইউথেনেশিয়া সেন্টার এবং ভিয়েনার শিশুদের ক্লিনিক -এ রহস্যজনক মৃত্যুর পাশাপাশি গণহত্যার গুজব ছড়িয়ে পড়লে পুরো অস্ট্রিয়া জুড়ে একই রকম আবেদন এবং প্রতিবাদ শুরু হয়েছিল। একজন নার্স এবং এক প্রতিবন্ধী শিশুর মা আনা ভোডল, বার্লিনে রাইখ স্বরাষ্ট্র মন্ত্রণালয়ের হারমান লিন্ডেনের কাছে কঠোরভাবে আবেদন করেছিলেন যাতে তার ছেলে আলফ্রেডকে গুগিং থেকে স্থানান্তরিত করা না হয়, যেখানে সে থাকত এবং সেটিও একটি ইউথেনেশিয়া কেন্দ্রে পরিণত হয়েছিল। ভোডল ব্যর্থ হন এবং আলফ্রেডকে -এ পাঠানো হয়, যেখানে ১৯৪১ সালের ২২ ফেব্রুয়ারি তাকে হত্যা করা হয়। তার মস্তিষ্ক "গবেষণা"র জন্য ফর্মালডিহাইডে সংরক্ষণ করা হয়েছিল এবং ষাট বছর ধরে ক্লিনিকে রাখা হয়েছিল।

### গির্জার প্রতিবাদ

লুথেরান ধর্মতত্ত্ববিদ ফ্রিডরিখ ফন বোডেলশভিং (বিলেফেল্ডে মৃগীরোগীদের জন্য বেথেল ইনস্টিটিউশনের পরিচালক) এবং যাজক পল-গেরহার্ড ব্রাউনে (বার্লিনের কাছে হফনুংস্টাল ইনস্টিটিউশনের পরিচালক) এর প্রতিবাদ করেছিলেন। বোডেলশভিং সরাসরি ব্রান্টের সাথে এবং পরোক্ষভাবে হেরমান গোরিংয়ের সাথে আলোচনা করেছিলেন, যার চাচাতো ভাই ছিলেন একজন বিশিষ্ট মনোরোগ বিশেষজ্ঞ। ব্রাউনে গুর্টনারের সাথে বৈঠক করেছিলেন, যিনি এই কর্মসূচির বৈধতা সম্পর্কে সর্বদা সন্দিহান ছিলেন। গুর্টনার পরে হিটলারকে এর প্রতিবাদ জানিয়ে একটি কড়া চিঠি লিখেছিলেন; হিটলার এটি পড়েননি তবে ল্যামার্স তাকে এ বিষয়ে জানিয়েছিলেন। 

ভ্যুর্টেমবের্গের ইভাঞ্জেলিক্যাল-লুথেরান চার্চের সভাপতিত্বকারী বিশপ থিওফিল ভুরম, ১৯৪০ সালের মার্চ মাসে স্বরাষ্ট্রমন্ত্রী ফ্রিককে "নীতির নিন্দা করে" চিঠি লিখেছিলেন; সেই মাসে অস্ট্রিয়ার  (এসডি) থেকে একটি গোপন প্রতিবেদনে সতর্ক করা হয়েছিল যে হত্যা কর্মসূচি অবশ্যই গোপনে বাস্তবায়ন করতে হবে "...যুদ্ধের সময় জনমতের সম্ভাব্য বিরূপ প্রতিক্রিয়া এড়াতে"। ১৯৪০ সালের ৪ ডিসেম্বর, ভ্যুর্টেমবের্গ স্টেট চার্চের সুপ্রিম চার্চ কাউন্সিলর রেইনহোল্ড সাউটার নাৎসি মন্ত্রী পরিষদীয় কাউন্সিলর ইউজেন স্ট্যালের কাছে গ্রাফেনেক দুর্গে হত্যাকাণ্ডের বিরুদ্ধে অভিযোগ করেন। স্ট্যালে বলেছিলেন, "পঞ্চম আজ্ঞা 'তুমি নরহত্যা করিবে না', ঈশ্বরের কোনও আজ্ঞা নয় বরং একটি ইহুদি আবিষ্কার"।

বার্লিনের বিশপ হাইনরিখ ভিনকেন, যিনি ক্যারিতাস অ্যাসোসিয়েশনের একজন নেতৃস্থানীয় সদস্য ছিলেন, তাকে টি৪-এর কর্মীদের সাথে বৈঠকে ক্যাথলিক চার্চের মতামত তুলে ধরার জন্য ফুল্ডা এপিস্কোপাল সিনড দ্বারা নির্বাচিত করা হয়েছিল। ২০০৮ সালে, মাইকেল বারলেই লিখেছিলেন

ভ্যাটিকান কর্তৃক ১৯৪০ সালের ২ ডিসেম্বর জারি করা একটি ডিক্রিতে বলা হয়েছিল যে টি৪ নীতি "প্রাকৃতিক এবং ইতিবাচক ঐশ্বরিক আইনের পরিপন্থী" এবং "মানসিক বা শারীরিক ত্রুটির কারণে একজন নির্দোষ ব্যক্তিকে সরাসরি হত্যা করার অনুমতি নেই", তা সত্ত্বেও জার্মানির ক্যাথলিক চার্চের শীর্ষ নেতৃত্ব আর কোনো ব্যবস্থা না নেওয়ার সিদ্ধান্ত নেয়। বিমান হামলায় গৃহহীন হওয়া মানুষদের আশ্রয় দেওয়ার জন্য ম্যুনস্টারে গির্জার সম্পত্তি নাৎসিদের দ্বারা অধিগ্রহণের ঘটনায় ক্ষুব্ধ হয়ে, ১৯৪১ সালের জুলাই এবং আগস্ট মাসে, ম্যুনস্টারের বিশপ, ক্লিমেন্স অগাস্ট গ্রাফ ফন গ্যালেন, চারটি ধর্মোপদেশ দেন, যেখানে তিনি জেসুইটদের গ্রেপ্তার, গির্জার সম্পত্তি বাজেয়াপ্ত করা এবং ইউথেনেশিয়া কর্মসূচির জন্য নাৎসিদের সমালোচনা করেন। গ্যালেন টেলিগ্রামের মাধ্যমে এই পাঠ্যটি হিটলারের কাছে পাঠান এবং আহ্বান জানান

গ্যালেনের ধর্মোপদেশগুলি জার্মান সংবাদমাধ্যমে প্রকাশিত হয়নি, তবে বেআইনিভাবে প্রচারপত্রের মাধ্যমে ছড়িয়ে দেওয়া হয়েছিল। এই পাঠ্যটি রয়্যাল এয়ার ফোর্স জার্মান সৈন্যদের উপর ফেলেছিল। ২০০৯ সালে, রিচার্ড জে. ইভান্স লিখেছিলেন যে "থার্ড রাইখের সূচনার পর থেকে এটি ছিল যেকোনো নীতির বিরুদ্ধে সবচেয়ে শক্তিশালী, সবচেয়ে সুস্পষ্ট এবং সবচেয়ে ব্যাপক প্রতিবাদ আন্দোলন"। স্থানীয় নাৎসিরা গ্যালেনকে গ্রেপ্তার করার দাবি জানিয়েছিল, কিন্তু গোয়েবলস হিটলারকে বলেছিলেন যে এই ধরনের পদক্ষেপ ওয়েস্টফালিয়ায় বিদ্রোহের উস্কানি দেবে এবং হিটলার প্রতিশোধ নেওয়ার জন্য যুদ্ধের পর পর্যন্ত অপেক্ষা করার সিদ্ধান্ত নেন।

১৯৮৬ সালে, লিফটন লিখেছিলেন, "নাৎসি নেতাদের সামনে দুটি বিকল্প ছিল: হয় বিশিষ্ট, অত্যন্ত প্রশংসিত যাজক এবং অন্যান্য প্রতিবাদকারীদের কারারুদ্ধ করা – যার ফলস্বরূপ বিরূপ জনমতের প্রতিক্রিয়া দেখা দিতে পারে যা তারা অত্যন্ত ভয় পেতেন – অথবা কর্মসূচিটি শেষ করা"। ইভান্স মনে করতেন যে গ্যালেনের ধর্মোপদেশের প্রতি জনগণের প্রতিক্রিয়া না থাকলে, এটি "অন্তত সম্ভব, এমনকি নিশ্চিতভাবেই সম্ভাব্য" ছিল যে টি৪ কর্মসূচি হিটলারের প্রাথমিক ৭০,০০০ মৃত্যুর কোটা ছাড়িয়েও অব্যাহত থাকত। ধর্মোপদেশটি টি৪ কর্মসূচি স্থগিত করার জন্য হিটলারের সিদ্ধান্তকে প্রভাবিত করেছিল, এমন ধারণাকে বারলেই "অলীক কল্পনা" বলে অভিহিত করেছেন এবং উল্লেখ করেছেন যে টি৪ কর্মীদের -এ স্থানান্তরিত করার পরে বিভিন্ন গির্জার শীর্ষ নেতৃত্ব কোনো অভিযোগ করেনি। 

ব্রিটিশ ইতিহাসবিদ অ্যালেক রাইরি লিখেছেন যে "ব্রাউনে, ফন বোডেলশভিং, ক্রেইসিগ, ভুরম, ফন গ্যালেন এবং অন্যরা প্রমাণ করেছিলেন যে জার্মানির খ্রিস্টানদের যথেষ্ট বড় একটি অংশ যখন অবস্থান নেয়, তখন মানুষের জীবন বাঁচানো সম্ভব।" অন্যদিকে, হেনরি ফ্রিডল্যান্ডার লিখেছেন যে গির্জার সমালোচনার কারণে নয়, বরং গোপনীয়তা নষ্ট হওয়া এবং "ইউথেনেশিয়া যেভাবে বাস্তবায়িত হয়েছিল তা নিয়ে সাধারণ জনগণের অস্বস্তি"র কারণেই হত্যাকাণ্ড স্থগিত করা হয়েছিল।

গ্যালেন ১৯৪০ সালের জুলাই মাসের মধ্যেই ইউথেনেশিয়া কর্মসূচি সম্পর্কে বিস্তারিত জানতেন, তবে প্রোটেস্ট্যান্টরা প্রতিবাদ শুরু করার প্রায় এক বছর পর পর্যন্ত তিনি মুখ খোলেননি। ২০০২ সালে বেথ এ. গ্রিক-পোলেল লিখেছিলেন:

১৯৪৩ সালের ২৯ জুন, পোপ দ্বাদশ পায়াস  নামক এনসাইক্লিকাল জারি করেন, যেখানে তিনি জার্মানিতে "শারীরিকভাবে বিকলাঙ্গ, মানসিকভাবে বিপর্যস্ত এবং বংশগতভাবে অসুস্থ মানুষদের মাঝে মাঝে জীবন কেড়ে নেওয়া হয়েছে" বলে নিন্দা জানান। এর পর, ১৯৪৩ সালের সেপ্টেম্বরে, জার্মানি জুড়ে বিশপরা মিম্বর থেকে একটি সাহসী কিন্তু অকার্যকর নিন্দাপত্র পাঠ করেন, যেখানে "নির্দোষ ও প্রতিরক্ষাহীন মানসিক প্রতিবন্ধী এবং মানসিকভাবে অসুস্থ, দুরারোগ্য ব্যাধিতে আক্রান্ত এবং মারাত্মকভাবে আহত, নির্দোষ জিম্মি এবং নিরস্ত্র যুদ্ধবন্দী ও অপরাধী, বিদেশী জাতি বা বংশোদ্ভূত লোকদের" হত্যার নিন্দা জানানো হয়।

## স্থগিতকরণ এবং ধারাবাহিকতা

১৯৪১ সালের ২৪ আগস্ট, হিটলার টি৪ (T4) হত্যাকাণ্ড স্থগিত করার নির্দেশ দেন। জুনে সোভিয়েত ইউনিয়ন আক্রমণের পর, অনেক টি৪ কর্মীকে পূর্ব রণাঙ্গনে স্থানান্তরিত করা হয়েছিল। ১৯৪১ সালের আগস্টের মধ্যে টি৪ কর্মসূচির জন্য প্রাক্কলিত ৭০,০০০ মৃত্যুর সংখ্যায় পৌঁছে গিয়েছিল। টি৪ কর্মসূচির সমাপ্তি প্রতিবন্ধী ব্যক্তিদের হত্যা বন্ধ করেনি; ১৯৪১ সালের শেষ দিক থেকে, ইনস্টিটিউটের পরিচালক এবং স্থানীয় দলের নেতাদের উদ্যোগে, প্রাপ্তবয়স্ক এবং শিশুদের হত্যা কম নিয়মতান্ত্রিকভাবে হলেও যুদ্ধের শেষ পর্যন্ত অব্যাহত ছিল। 

১৯৪৩ সালের জুলাই মাসে হামবুর্গে বোমা হামলার পর, বৃদ্ধাশ্রমের বাসিন্দাদের হত্যা করা হয়েছিল। ১৯৪৬ সালের আগস্টে বার্লিনে ডাঃ হিলডা ওয়ের্নিকের যুদ্ধোত্তর বিচারে সাক্ষ্য দেওয়া হয়েছিল যে, ১৯৪৪ সালের জুনে স্টেটিনে বোমা হামলা থেকে বেঁচে যাওয়া "৫০০ বৃদ্ধা, ভগ্নপ্রায় নারী"কে মেসেরিৎজ-ওবারওয়ালডে পাগলাগারদে ইউথেনেশিয়া প্রয়োগ করা হয়েছিল। হার্টহাইম, বার্নবার্গ, সোনেনস্টাইন এবং হাদামার কেন্দ্রগুলি ১৯৪৫ সাল পর্যন্ত সমগ্র জার্মানি থেকে পাঠানো লোকদের হত্যা করার জন্য "বন্য ইউথেনেশিয়া" (wild euthanasia) কেন্দ্র হিসাবে ব্যবহৃত হতে থাকে। এই পদ্ধতিগুলি ছিল প্রাণঘাতী ইনজেকশন বা অনাহার, যেগুলি গ্যাস চেম্বার ব্যবহারের আগে নিযুক্ত করা হতো। 

১৯৪১ সালের শেষের দিকে, টি৪ কর্মসূচিতে প্রায় ১০০,০০০ মানুষকে হত্যা করা হয়েছিল। ১৯৪১ সালের মাঝামাঝি থেকে, কনসেন্ট্রেশন ক্যাম্পের যে বন্দীরা খুব দুর্বল ছিল বা যাদের বাঁচিয়ে রাখা খুব ঝামেলার ছিল, তাদের অ্যাকশন ১৪এফ১৩-এর অধীনে একটি ভাসা-ভাসা মানসিক পরীক্ষার পরে হত্যা করা হয়েছিল।

## যুদ্ধোত্তর

### ডাক্তারদের বিচার
যুদ্ধের পর ড্রেসডেন, ফ্রাঙ্কফুর্ট, গ্রাৎস, নুরেমবার্গ এবং ট্যুবিঙ্গেনসহ বিভিন্ন স্থানে নাৎসি ইউথেনেশিয়া কর্মসূচির সাথে সম্পর্কিত বিচার অনুষ্ঠিত হয়েছিল। ১৯৪৬ সালের ডিসেম্বরে একটি মার্কিন সামরিক ট্রাইব্যুনাল (যা সাধারণত ডাক্তারদের বিচার নামে পরিচিত) যুদ্ধাপরাধ এবং মানবতার বিরুদ্ধে অপরাধে তাদের ভূমিকার জন্য ২৩ জন ডাক্তার এবং প্রশাসকের বিচার করেছিল। এই অপরাধগুলির মধ্যে ছিল মানসিক প্রতিবন্ধী, প্রাতিষ্ঠানিকভাবে চিকিৎসাধীন মানসিক রোগী এবং শারীরিক প্রতিবন্ধী ব্যক্তিসহ যাদের "জীবনের অযোগ্য" বলে মনে করা হতো, তাদের নিয়মতান্ত্রিকভাবে হত্যা করা। ১৪০ দিনের বিচারিক প্রক্রিয়া শেষে, যার মধ্যে ৮৫ জন সাক্ষীর সাক্ষ্য এবং ১,৫০০টি নথি জমা দেওয়া অন্তর্ভুক্ত ছিল, ১৯৪৭ সালের আগস্টে আদালত ১৬ জন আসামিকে দোষী সাব্যস্ত করে। সাতজনকে মৃত্যুদণ্ড দেওয়া হয়েছিল; ব্রান্ট এবং ব্র্যাকসহ এই ব্যক্তিদের ১৯৪৮ সালের ২ জুন মৃত্যুদণ্ড কার্যকর করা হয়েছিল।

অভিযোগপত্রের একাংশে বলা হয়েছিল:

এর আগে, ১৯৪৫ সালে, মার্কিন বাহিনী সোভিয়েত এবং পোলিশ নাগরিকদের হত্যার জন্য হাদামার হত্যা কেন্দ্রের সাতজন কর্মীর বিচার করেছিল, যা আন্তর্জাতিক আইনের অধীনে তাদের এখতিয়ারের মধ্যে ছিল, কারণ এরা ছিল যুদ্ধকালীন মিত্রদের নাগরিক। (হাদামার জার্মানিতে মার্কিন দখলদারিত্বের অঞ্চলের মধ্যে ছিল। এটি ছিল এই ধরনের গণনৃশংসতার জন্য ব্যক্তিদের "মানবতার বিরুদ্ধে অপরাধের" দায়ে বিচার করার বিষয়ে ১৯৪৫ সালের ডিসেম্বরের মিত্রশক্তির প্রস্তাবের আগের ঘটনা।) আলফন্স ক্লেইন, হাইনরিখ রুফ এবং কার্ল উইলিগকে মৃত্যুদণ্ড দেওয়া হয়েছিল এবং তা কার্যকর করা হয়েছিল; বাকি চারজনকে দীর্ঘ কারাদণ্ড দেওয়া হয়েছিল। ১৯৪৬ সালে, পুনর্গঠিত জার্মান আদালত প্রায় ১৫,০০০ জার্মান নাগরিককে হত্যার জন্য হাদামারের কর্মীদের বিচার করে। প্রধান চিকিৎসক অ্যাডলফ ওয়ালম্যান এবং প্রধান নার্স ইর্মগার্ড হুবার দোষী সাব্যস্ত হন।

### অন্যান্য অপরাধী

* ডিট্রিখ অ্যালার্স-কে ১৯৬৮ সালের ডিসেম্বরে আট বছরের কারাদণ্ড দেওয়া হয়েছিল।
* ১৯৮০ সালে মৃত্যুর আগে পর্যন্ত এই কর্মসূচিতে হ্যান্স অ্যাসপারগারের জড়িত থাকার বিষয়টি আবিষ্কৃত হয়নি।
* এরিখ বাউয়ার, ১৯৪৯ সালে গ্রেপ্তার হন এবং তাকে মৃত্যুদণ্ড দেওয়া হয়, যা পশ্চিম জার্মানিতে মৃত্যুদণ্ড বাতিলের কারণে স্বয়ংক্রিয়ভাবে যাবজ্জীবন কারাদণ্ডে রূপান্তরিত হয়। ১৯৮০ সালে তিনি কারাগারে মারা যান।
* অগাস্ট বেকার, যুদ্ধের পর প্রাথমিকভাবে তিন বছরের কারাদণ্ড পান, ১৯৬০ সালে আবার তার বিচার হয় এবং দশ বছরের কারাদণ্ড পান। অসুস্থতার কারণে তাকে তাড়াতাড়ি মুক্তি দেওয়া হয় এবং ১৯৬৭ সালে তিনি মারা যান।
* ভের্নার ব্ল্যাঙ্কেনবুর্গ ছদ্মনামে বসবাস করতেন এবং ১৯৫৭ সালে মারা যান।
* ফিলিপ বোহলার ১৯৪৫ সালের মে মাসে বন্দিদশায় আত্মহত্যা করেন।
* দ্বিতীয় বিশ্বযুদ্ধের পর একটি ডিনাজিফিকেশন বোর্ড কর্তৃক ভের্নার ক্যাটেল নির্দোষ প্রমাণিত হন এবং তিনি কিয়েল বিশ্ববিদ্যালয়ে শিশুবিদ্যা বিভাগের প্রধান হন। টি৪ কর্মসূচিতে তার ভূমিকা উন্মোচিত হওয়ার পর তিনি আগাম অবসর নেন কিন্তু মানসিক এবং শারীরিক প্রতিবন্ধী শিশুদের হত্যার সমর্থন অব্যাহত রাখেন।
* লিওনার্দো কন্টি ১৯৪৫ সালের ৬ অক্টোবর বন্দিদশায় নিজেকে ফাঁসি দেন।
* অধ্যাপক ম্যাক্স ডি ক্রিনিস তার পরিবারকে বিষ খাওয়ানোর পর সায়ানাইড ক্যাপসুলের মাধ্যমে নিজের জীবন নেন।
* ফ্রিৎস ক্রপ মৃত্যু: ৬ এপ্রিল ১৯৮৪, ব্রেমেন। ওল্ডেনবার্গের একজন নাৎসি কর্মকর্তা, ক্রপকে ১৯৩৩ সালে দেশের স্বাস্থ্য চিকিৎসা কর্মকর্তা হিসেবে নিয়োগ দেওয়া হয়েছিল। ১৯৩৫ সালে তিনি বার্লিনে বদলি হন, যেখানে তিনি স্বরাষ্ট্র মন্ত্রণালয়ের চতুর্থ বিভাগে (স্বাস্থ্যসেবা এবং জনসেবা) মন্ত্রীপরিষদ উপদেষ্টা হিসেবে কাজ করেন। ১৯৩৯ সালে তিনি সহকারী পরিচালক হন; ১৯৪০ সালে নাৎসি "ইউথেনেশিয়া" অ্যাকশন টি৪-এ ক্রপ জড়িত ছিলেন। তিনি হার্বার্ট লিন্ডেনের ঊর্ধ্বতন কর্মকর্তা ছিলেন এবং রোগী স্থানান্তরের জন্য দায়ী ছিলেন।
* ইর্মফ্রিড এবার্ল ১৯৪৮ সালে ধরা পড়েন; বিচার এড়াতে নিজেকে হত্যা করেন।
* গটফ্রিড ফন এরদমানসডর্ফ, ফোর্ট্রেস মোগিলেভের কমান্ডার, যেখানে অনেক শারীরিক ও মানসিক প্রতিবন্ধী বন্দিকে হত্যা করা হয়েছিল; ১৯৪৬ সালে সোভিয়েত ইউনিয়ন দ্বারা তার মৃত্যুদণ্ড কার্যকর করা হয়।
* আর্নস্ট-রবার্ট গ্র্যাভিটজ ১৯৪৫ সালের এপ্রিলে বার্লিন পতনের কিছুক্ষণ আগে নিজেকে হত্যা করেন।
* হাইনরিখ গ্রস-এর দুইবার বিচার হয়েছিল। একটি সাজা বাতিল করা হয়েছিল এবং ২০০০ সালের দ্বিতীয় বিচারে তার ডিমেনশিয়ার কারণে অভিযোগ প্রত্যাহার করা হয়েছিল; ২০০৫ সালে তিনি মারা যান।
* লোরেঞ্জ হ্যাকেনহোল্ট ১৯৪৫ সালে নিখোঁজ হন।
* হ্যান্স হাইনজে ব্র্যান্ডেনবার্গ ইউথেনেশিয়া সেন্টারে তার কাজের জন্য মানবতার বিরুদ্ধে অপরাধে দোষী সাব্যস্ত হন এবং একটি এনকেভিডি (NKVD) বিশেষ শিবিরে সাত বছর বন্দি ছিলেন।
* হেসেন-নাসাউয়ের গভর্নর হেসেনের ল্যান্ডগ্রেভ ফিলিপের ১৯৪৭ সালে হাদামারে *অ্যাকশন টি৪*-এ তার ভূমিকার জন্য বিচার হয়েছিল, তবে তাকে কেবল দুই বছরের "কারাভোগের" সাজা দেওয়া হয়েছিল; তিনি ১৯৮০ সালে মারা যান।
* ভের্নার হেইডে ১৮ বছর ধরে আত্মগোপন করে ছিলেন এবং ১৯৬৪ সালে তার বিচারের আগে আত্মহত্যা করেন।
* ইয়োসেফ হির্ট্রাইটার ট্রেবলিংকা মৃত্যুশিবিরে ইহুদিদের গ্যাস দিয়ে মারার জন্য ১৯৫১ থেকে ১৯৭৭ সাল পর্যন্ত কারাভোগ করেন। হাদামার ক্লিনিকে তার জড়িত থাকার অভিযোগ ছিল তবে তা কখনও প্রমাণিত হয়নি।
* আর্নস্ট ইলিং ছিলেন ভিয়েনার আম স্পিগেলগ্রুন্ড শিশুদের সাইকিয়াট্রিক-নিউরোলজিক্যাল ক্লিনিকের পরিচালক, যেখানে তিনি প্রায় ২০০ শিশুকে হত্যা করেছিলেন; ১৯৪৬ সালের ১৮ জুলাই তাকে মৃত্যুদণ্ড দেওয়া হয়েছিল।
* এরউইন জেকেলিয়াস, আম স্পিগেলগ্রুন্ডের প্রাক্তন পরিচালক, ১৯৫২ সালে সোভিয়েত ইউনিয়নের একটি বন্দিশিবিরে মারা যান।
* এরিখ কখ ১৯৫০ সাল থেকে ১৯৮৬ সালে তার মৃত্যুর আগ পর্যন্ত কারাভোগ করেন।
* এরউইন ল্যাম্বার্ট ১৯৭৬ সালে মারা যান।
* হ্যান্স ল্যামার্স মন্ত্রণালয়ের বিচারে দোষী সাব্যস্ত হওয়ার পর ২০ বছরের কারাদণ্ডে দণ্ডিত হন। পরে এটি কমিয়ে ১০ বছর করা হয় এবং ১৯৫১ সালে ল্যামার্স মুক্তি পান। তিনি ১৯৬২ সালে মারা যান।
* হার্বার্ট ল্যাঙ্গে বার্লিনের যুদ্ধের সময় মিত্রবাহিনীর সৈন্যদের হাতে নিহত হন।
* হার্বার্ট লিন্ডেন ১৯৪৫ সালে নিজের জীবন নেন। এই কর্মসূচির তদারককারী ছিলেন প্রাথমিকভাবে হার্বার্ট লিন্ডেন এবং ভের্নার হেইডে। পরে লিন্ডেনের স্থলাভিষিক্ত হন হারমান পল নিটশে।
* হাইনরিখ ম্যাথেস ট্রেবলিংকা বিচারে যাবজ্জীবন কারাদণ্ডে দণ্ডিত হন।
* ফ্রিডরিখ মেনেকা বিচারের অপেক্ষায় থাকা অবস্থায় ১৯৪৭ সালে মারা যান।

* ক্লাগেনফুর্ট মৃত্যু কেন্দ্রের প্রধান ডাক্তার ফ্রাঞ্জ নিডারমোসার, ক্লাগেনফুর্ট বিচারে দোষী সাব্যস্ত হওয়ার পর ১৯৪৬ সালে তার মৃত্যুদণ্ড কার্যকর করা হয়।
* পল নিটশে ১৯৪৮ সালে পূর্ব জার্মানির একটি আদালত কর্তৃক বিচার ও মৃত্যুদণ্ডের সম্মুখীন হন।
* ইয়োসেফ ওবারহাউসার মানবতার বিরুদ্ধে অপরাধের জন্য ১৫ বছরের কারাদণ্ডের মধ্যে আট বছর সাজা ভোগ করেন এবং ১৯৫৬ সালে মুক্তি পান। পরে হত্যার সহযোগী হিসেবে ৩০০,০০০টি অভিযোগের কারণে বেলজেক বিচারে তাকে আরও চার বছরের কারাদণ্ড দেওয়া হয়।
* হারমান ফানমুলার হত্যার সহযোগী হিসেবে পাঁচ বছর কারাভোগ করেন।
* ফ্রাঞ্জ রিখলেইটনার ১৯৪৪ সালে ইতালীয় পার্টিসানদের হাতে নিহত হন।
* অধ্যাপক কার্ল স্নাইডার ১৯৪৬ সালে বিচারের অপেক্ষায় থাকার সময় তার জেলের প্রকোষ্ঠে গলায় ফাঁস দিয়ে আত্মহত্যা করেন।
* ওয়াল্টার শুল্টজ ৩৮০ জনকে হত্যায় সহায়তা ও প্ররোচনা দেওয়ার জন্য ১৯৬০ সালের মে মাসে চার বছরের সশ্রম কারাদণ্ডে দণ্ডিত হন।
* ফ্রাঞ্জ শোয়েডে ১৯৪৮ সালে ১০ বছরের কারাদণ্ডে দণ্ডিত হন এবং ১৯৫৬ সালে মুক্তি পান; তিনি ১৯৬০ সালে মারা যান।
* ১৯৬৭ সালে ব্রাজিলে ধরা পড়ার পর, ফ্রাঞ্জ স্ট্যাঙ্গল যাবজ্জীবন কারাদণ্ডে দণ্ডিত হন। সাজা শুরু হওয়ার ছয় মাস পর তিনি হৃদরোগে মারা যান।
* রুডলফ ট্রোগার ম্যাজিনো লাইনে যুদ্ধে নিহত হন।
* মারিয়ানে টুর্ক ভিয়েনার আম স্পিগেলগ্রুন্ড শিশুদের সাইকিয়াট্রিক-নিউরোলজিক্যাল ক্লিনিকের একজন ডাক্তার ছিলেন, যেখানে তিনি আর্নস্ট ইলিংয়ের সাথে মিলে ২০০ শিশুকে হত্যা করেছিলেন। ১৯৪৬ সালের ১৮ জুলাই তাকে ১০ বছরের কারাদণ্ড দেওয়া হয়েছিল।
* রেইনহোল্ড ভোরবার্গ ১৯৬৮ সালের ডিসেম্বরে দশ বছরের কারাভোগের সাজা পান।
* ১৯৬০-এর দশকে দুটি বিচারে অ্যালবার্ট উইডম্যান দোষী সাব্যস্ত হন এবং ছয় বছর কারাভোগ করেন।
* ক্রিশ্চিয়ান ওয়ার্থ ১৯৪৪ সালে যুগোস্লাভ পার্টিসানদের হাতে নিহত হন।

পূর্ব জার্মানির স্টাসি (রাষ্ট্রীয় নিরাপত্তা মন্ত্রণালয়) তাদের আর্কাইভে -এর প্রায় ৩০,০০০ নথি সংরক্ষণ করেছিল। ১৯৯০ সালে জার্মান পুনরেকত্রীকরণের পর ওই নথিগুলো জনসাধারণের জন্য উন্মুক্ত করা হয়, যা এই যুদ্ধকালীন অপরাধগুলোর ওপর গবেষণার একটি নতুন তরঙ্গের জন্ম দেয়।

## স্মৃতিস্তম্ভ
নাৎসিদের দ্বারা খুন হওয়া প্রতিবন্ধী ব্যক্তিদের স্মরণে জার্মানির জাতীয় স্মৃতিস্তম্ভটি ২০১৪ সালে বার্লিনে উৎসর্গ করা হয়েছিল। এটি টিয়ারগার্টেন পার্কের পাশের একটি জায়গার ফুটপাতে অবস্থিত, যা বার্লিনের ৪ নম্বর টিয়ারগার্টেনস্ট্রাসে অবস্থিত প্রাক্তন ভিলার অবস্থান। এখানেই ৬০ জনেরও বেশি নাৎসি আমলা এবং চিকিৎসক "টি৪" (T4) কর্মসূচির অধীনে গোপনে কাজ করে স্যানিটোরিয়াম এবং সাইকিয়াট্রিক হাসপাতালের রোগীদের গণহত্যার আয়োজন করেছিলেন যাদের বেঁচে থাকার অযোগ্য বলে মনে করা হতো।

## আরও দেখুন

## টীকা

## পাদটীকা

## তথ্যসূত্র

**বই**
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

**কনফারেন্স (Conferences)**
* 

**জার্নাল (Journals)**
* 
* 
* 
* 
* 
* 
* 

**সংবাদপত্র (Newspapers)**
* 
* 

**ওয়েবসাইটসমূহ (Websites)**
* 
* 
* 
* 
* 
* 
* 
* 
* 

### বই (Books)
* 
* 
* 
* 
* 
* 
* 
* 
* 
* 
* 
* 
* 
* 

### জার্নালসমূহ
* 

### ওয়েবসাইটসমূহ
* 
* 

## বহিঃসংযোগ

* ফিলিপ বোহলারের ছবি এবং বোহলার ও ব্র্যান্ডটকে টি৪ কর্মসূচি অনুমোদনের বিষয়ে হিটলারের চিঠির অনুলিপি সম্বলিত ওয়েবসাইট
* ইউনাইটেড স্টেটস হলোকাস্ট মেমোরিয়াল মিউজিয়াম চূড়ান্ত সমাধান: ঘাতক জাতিগত স্বাস্থ্যবিধি ১৯৩৯-১৯৪৫
* ইউনাইটেড স্টেটস হলোকাস্ট মেমোরিয়াল মিউজিয়াম ইউথানেশিয়া কর্মসূচি
* বিএমজে (BMJ)/ব্রিটিশ মেডিকেল অ্যাসোসিয়েশন কর্তৃক জনসমক্ষে আনা নাৎসি ইউথানেশিয়া ফাইল: ২,০০,০০০ ইউথানেশিয়া অপরাধ সংক্রান্ত ফাইল